《送唐君益》
宋代·吕陶

朝家设贤科，留意在豪彦。三道询天人，万言极贯变。

国论庶有补，谋身非自荐。昧者鲜知此，荣禄生贪羡。

讨论遗本原，文采事藻绚。假之为捷涂，得以步华选。

亦有附群邪，藉以肆绮辩。心迹既自异，事业安可见。

遂令权贵人，待物少明辨。概为天下材，皆同秦士贱。

夫君非好名，力学久忘倦。天资固彊直，道业益丰羡。

纯如后夔音，发若老羿箭。深有启沃诚，恬无宠荣恋。

时事方艰虞，乾心屡告谴。远忧何时已，长策殊未献。

期君为国医，起疾须瞑眩。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。